Document ID: 32004D0666

ΑΠΌΦΑΣΗ ΤΗΣ ΕΠΙΤΡΟΠΉΣ
της 29ης Σεπτεμβρίου 2004
σχετικά με τη διενέργεια εμβολιασμού για να συμπληρωθούν τα μέτρα για την καταπολέμηση των λοιμώξεων από τη γρίπη των πτηνών χαμηλής παθογένειας στην Ιταλία και περί ειδικών μέτρων ελέγχου των μετακινήσεων και σχετικά με την κατάργηση της απόφασης 2002/975/ΕΚ
[κοινοποιηθείσα υπό τον αριθμό Ε(2004) 3581]
(Κείμενο που παρουσιάζει ενδιαφέρον για τον ΕΟΧ)
(2004/666/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 89/662/ΕΟΚ του Συμβουλίου της 11ης Δεκεμβρίου 1989 σχετικά με τους κτηνιατρικούς ελέγχους που εφαρμόζονται στο ενδοκοινοτικό εμπόριο με προοπτική την υλοποίηση της εσωτερικής αγοράς (1), και ιδίως το άρθρο 9 παράγραφος 4,
την οδηγία 90/425/ΕΟΚ του Συμβουλίου της 26ης Ιουνίου 1990 σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς (2), και ιδίως το άρθρο 10 παράγραφος 4,
την οδηγία 92/40/ΕΟΚ του Συμβουλίου της 19ης Μαΐου 1992 για τη θέσπιση κοινοτικών μέτρων για την καταπολέμηση της γρίπης των ορνίθων (3), και ιδίως το άρθρο 16,
την οδηγία 2002/99/ΕΚ του Συμβουλίου της 16ης Δεκεμβρίου 2002 για τους κανόνες υγειονομικού ελέγχου που διέπουν την παραγωγή, μεταποίηση, διανομή και εισαγωγή προϊόντων ζωικής προέλευσης που προορίζονται για ανθρώπινη κατανάλωση (4), και ιδίως το άρθρο 13 παράγραφος 3,
Εκτιμώντας τα ακόλουθα:
(1)
Τον Οκτώβριο του 2002, η Ιταλία ανέφερε στην Επιτροπή ότι εμφανίστηκαν λοιμώξεις από τη γρίπη των πτηνών χαμηλής παθογένειας του υποτύπου H7N3 στις περιφέρειες Βένετο και Λομβαρδίας και ότι η νόσος εξαπλωνόταν ταχέως.
(2)
Η Ιταλία έλαβε άμεσα μέτρα, μεταξύ των οποίων ήταν και η εξολόθρευση των προσβεβλημένων σμηνών πουλερικών έτσι ώστε να ελεγχθεί η διάδοση της λοίμωξης. Συμπληρωματικά, οι ιταλικές αρχές ζήτησαν επίσης την έγκριση για ένα πρόγραμμα εμβολιασμού κατά της γρίπης των πτηνών, διάρκειας τουλάχιστον 18 μηνών, για να αποφευχθεί η περαιτέρω εξάπλωση της λοίμωξης.
(3)
Το πρόγραμμα εμβολιασμού εγκρίθηκε με την απόφαση 2002/975/ΕΚ της Επιτροπής, της 12ης Δεκεμβρίου 2002, σχετικά με τη διενέργεια εμβολιασμού για να συμπληρωθούν τα μέτρα για την καταπολέμηση των λοιμώξεων από τη γρίπη των πτηνών χαμηλής παθογένειας στην Ιταλία και περί ειδικών μέτρων ελέγχου των μετακινήσεων (5), στην οποία τίθενται οι κανόνες σχετικά με τον εμβολιασμό κατά της γρίπης των πτηνών σε καθορισμένη γεωγραφική ζώνη. Η απόφαση περιλαμβάνει επίσης ειδικά μέτρα ελέγχου όπως είναι οι περιορισμοί μετακινήσεων για το ενδοκοινοτικό εμπόριο ζώντων πουλερικών, αυγών επώασης και επιτραπέζιων αυγών.
(4)
Τα αποτελέσματα του προγράμματος εμβολιασμού αναφέρθηκαν σε διάφορες συνεδριάσεις της μόνιμης επιτροπής για την τροφική αλυσίδα και την υγεία των ζώων και ήταν γενικά θετικά όσον αφορά την καταπολέμηση της νόσου εντός της ζώνης εμβολιασμού. Εντούτοις, η λοίμωξη έχει εξαπλωθεί σε ορισμένες περιοχές παρακείμενες προς την καθορισμένη ζώνη εμβολιασμού. Επομένως, η απόφαση 2002/975/ΕΚ, όπως τροποποιήθηκε από την απόφαση 2003/436/ΕΚ (6), επέκτεινε τη ζώνη εμβολιασμού ώστε να καλύψει τις εν λόγω παρακείμενες περιοχές.
(5)
Από τα τέλη Σεπτεμβρίου του 2003, δεν εντοπίστηκε περαιτέρω κυκλοφορία του άγριου στελέχους ιού της γρίπης των πτηνών του υποτύπου H7N3 κατά την εντατική παρακολούθηση που διενεργήθηκε στη ζώνη εμβολιασμού. Ως εκ τούτου, η Ιταλία ζήτησε να επιφέρει ορισμένες αλλαγές στο πρόγραμμα εμβολιασμού και στους περιορισμούς στο ενδοκοινοτικό εμπόριο. Επομένως, οι εν λόγω αλλαγές και περιορισμοί εγκρίθηκαν με την απόφαση 2002/975/ΕΚ, όπως τροποποιήθηκε από την απόφαση 2004/159/ΕΚ.
(6)
Το Φεβρουάριο του 2004, απομονώθηκε ένα στέλεχος του ιού της γρίπης των πτηνών χαμηλής παθογένειας του υποτύπου H5N3 σε ένα σμήνος παπιών στην περιφέρεια της Λομβαρδίας εντός της ζώνης εμβολιασμού. Μολονότι οι επιδημιολογικές έρευνες δεν έδειξαν καμία εξάπλωση της λοίμωξης, αποδείχθηκε ο κίνδυνος εισαγωγής της γρίπης των πτηνών του υποτύπου H5. Σήμερα, ούτε τα πουλερικά που έχουν εμβολιαστεί κατά του υποτύπου H7 στο πλαίσιο της διεξαγόμενης εκστρατείας εμβολιασμού ούτε ο μη εμβολιασμένος πληθυσμός πουλερικών προστατεύονται κατά της νόσου που ενδέχεται να προκληθεί από τη γρίπη των πτηνών του υποτύπου H5. Ως εκ τούτου, η Ιταλία ζήτησε να τροποποιήσει το τρέχον πρόγραμμα εμβολιασμού ώστε να επιτραπεί ο εμβολιασμός των πουλερικών εντός της καθορισμένης ζώνης εμβολιασμού με δισθενές εμβόλιο που προστατεύει κατά του ιού της γρίπης των πτηνών και των δύο υποτύπων H7 και H5, και να διενεργήσει αυτό το είδος εμβολιασμού μέχρι τουλάχιστον τις 31 Δεκεμβρίου 2005.
(7)
Δεδομένου ότι η απόφαση 2002/975/ΕΚ έχει ήδη τροποποιηθεί δύο φορές, είναι σκόπιμο, για λόγους σαφήνειας της κοινοτικής νομοθεσίας, να καταργηθεί η απόφαση αυτή και να αντικατασταθεί από την παρούσα απόφαση.
(8)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Το τροποποιημένο πρόγραμμα εμβολιασμού κατά της γρίπης των πτηνών που υποβλήθηκε στην Επιτροπή από την Ιταλία εγκρίνεται και θα εφαρμοστεί στη ζώνη εμβολιασμού που περιγράφεται στο παράρτημα I.
2. Η εντατική παρακολούθηση και επιτήρηση σύμφωνα με το πρόγραμμα εμβολιασμού της παραγράφου 1 θα πραγματοποιηθεί στη ζώνη εμβολιασμού που περιγράφεται στο παράρτημα I και στη γειτονική περιοχή που περιγράφεται στο παράρτημα II.
Άρθρο 2
Οι περιορισμοί των μετακινήσεων ζώντων πουλερικών, αυγών προς επώαση και νωπού κρέατος πουλερικών προς, εκτός και εντός της ζώνης που περιγράφεται στο παράρτημα I, θα εφαρμοστούν σύμφωνα με το πρόγραμμα εμβολιασμού που αναφέρεται στο άρθρο 1 και στα ακόλουθα άρθρα.
Άρθρο 3
Δεν θα αποστέλλονται από την Ιταλία ζώντα πουλερικά ούτε αυγά επώασης που προέρχονται ή/και κατάγονται από εκμεταλλεύσεις πουλερικών της ζώνης που περιγράφεται στο παράρτημα I.
Άρθρο 4
Τα υγειονομικά πιστοποιητικά που συνοδεύουν τις παρτίδες ζώντων πουλερικών και αυγών προς επώαση από την Ιταλία θα περιλαμβάνουν τη φράση: «Οι υγειονομικοί όροι της παρτίδας αυτής είναι σύμφωνοι με την απόφαση 2004/666/ΕΚ».
Άρθρο 5
1. Τα νωπά κρέατα πουλερικών θα φέρουν σήμανση σύμφωνα με το παράρτημα II της οδηγίας 2002/99/ΕΚ του Συμβουλίου και δεν θα αποστέλλονται από την Ιταλία εάν προέρχονται από:
α)
πουλερικά που έχουν εμβολιαστεί κατά της γρίπης των πτηνών·
β)
πουλερικά από οροθετικά ως προς τη γρίπη των πτηνών σμήνη πουλερικών που προορίζονται για σφαγή υπό επίσημο έλεγχο σύμφωνα με το πρόγραμμα εμβολιασμού που αναφέρεται στο άρθρο 1·
γ)
πουλερικά που προέρχονται από εκμεταλλεύσεις οι οποίες βρίσκονται σε ζώνη περιορισμού που καθορίζεται σύμφωνα με τις διατάξεις του προγράμματος εμβολιασμού που αναφέρεται στο άρθρο 1.
2. Κατά παρέκκλιση από την παράγραφο 1 στοιχείο α), το νωπό κρέας από γαλοπούλες και κοτόπουλα που έχουν εμβολιαστεί κατά της γρίπης των πτηνών με ετερόλογο εμβόλιο των υποτύπων (H7N1) και (H5N9) δεν απαιτείται να φέρει σήμανση σύμφωνα με το παράρτημα II της οδηγίας 2002/99/ΕΚ του Συμβουλίου και δύναται να αποστέλλεται σε άλλα κράτη μέλη, υπό τον όρο ότι το κρέας προέρχεται από γαλοπούλες και κοτόπουλα τα οποία:
i)
προέρχονται από σμήνη τα οποία έχουν υποστεί τακτικές επιθεωρήσεις και δοκιμές με αρνητικά αποτελέσματα για τη γρίπη των πτηνών, όπως προβλέπεται στο εγκεκριμένο πρόγραμμα εμβολιασμού, με ιδιαίτερη προσοχή στα πτηνά-δείκτες.Για την υποβολή σε δοκιμασία:
-
εμβολιασμένων πτηνών, χρησιμοποιείται η δοκιμή iIFA,
-
πτηνών-δεικτών, χρησιμοποιείται είτε η δοκιμή αναστολής της αιμοσυγκόλλησης (HI), η δοκιμή AGID είτε η δοκιμή ELISA. Ωστόσο, εάν είναι αναγκαίο, χρησιμοποιείται επίσης η δοκιμή iIFA,
ii)
προέρχονται από σμήνη τα οποία έχουν επιθεωρηθεί κλινικά από έναν επίσημο κτηνίατρο εντός 48 ωρών πριν από τη φόρτωση, με ιδιαίτερη προσοχή στα πτηνά-δείκτες·
iii)
προέρχονται από σμήνη τα οποία έχουν υποστεί ορολογική δοκιμή με αρνητικά αποτελέσματα στο εθνικό εργαστήριο για τη γρίπη των πτηνών, με εφαρμογή της διαδικασίας δειγματοληψίας και δοκιμής που προβλέπεται στο παράρτημα III της παρούσας απόφασης·
iv)
θα αποσταλούν άμεσα σε σφαγείο που ορίζεται από την αρμόδια αρχή και θα σφαγούν αμέσως μετά την άφιξη. Τα πτηνά πρέπει να φυλάσσονται χωριστά από άλλα σμήνη που δεν πληρούν τις παρούσες διατάξεις.
3. Το νωπό κρέας γαλοπούλας και κοτόπουλου που πληροί τις απαιτήσεις της παραγράφου 2 πρέπει να συνοδεύεται από το υγειονομικό πιστοποιητικό το οποίο ορίζεται στο παράρτημα VI της οδηγίας 71/118/ΕΟΚ (7) και περιλαμβάνει στο σημείο IV στοιχείο α) του πιστοποιητικού την ακόλουθη βεβαίωση του επίσημου κτηνίατρου:
«Το κρέας γαλοπούλας/κοτόπουλου (8) που περιγράφεται ανωτέρω πληροί τις διατάξεις της απόφασης 2004/666/ΕΚ.
Άρθρο 6
Στη ζώνη εμβολιασμού που περιγράφεται στο παράρτημα I, η Ιταλία μεριμνά ώστε:
α)
μόνο οι συσκευασίες μίας χρήσεως ή οι συσκευασίες οι οποίες μπορούν πράγματι να πλυθούν και να απολυμανθούν να χρησιμοποιούνται για τη συλλογή, την αποθήκευση και τη μεταφορά επιτραπέζιων αυγών·
β)
όλα τα μέσα που χρησιμοποιούνται για τη μεταφορά ζώντων πουλερικών, αυγών προς επώαση, νωπού κρέατος πουλερικών, επιτραπέζιων αυγών και ζωοτροφών για πουλερικά να καθαρίζονται και να απολυμαίνονται αμέσως πριν και μετά από κάθε μεταφορά με απολυμαντικά και μεθόδους που έχουν εγκριθεί από την αρμόδια αρχή.
Άρθρο 7
1. Η Ιταλία κοινοποιεί στην Επιτροπή και στα άλλα κράτη μέλη την ημερομηνία έναρξης του προγράμματος εμβολιασμού με το δισθενές εμβόλιο τουλάχιστον μία ημέρα πριν.
2. Οι διατάξεις των άρθρων 2 έως 6 αρχίζουν να ισχύουν από την ημερομηνία έναρξης του εμβολιασμού.
Άρθρο 8
1. Η Ιταλία υποβάλλει στην Επιτροπή, κάθε έξι μήνες, έκθεση η οποία περιλαμβάνει πληροφορίες για την αποτελεσματικότητα του προγράμματος εμβολιασμού που αναφέρεται στο άρθρο 1.
2. Η παρούσα απόφαση, και ειδικότερα το χρονικό διάστημα κατά το οποίο οι περιορισμοί των μετακινήσεων που προβλέπονται στα άρθρα 2 έως 6 εξακολουθούν να ισχύουν μετά την ολοκλήρωση του προγράμματος εμβολιασμού, θα επανεξεταστούν αναλόγως.
Άρθρο 9
Η απόφαση 2002/975/ΕΚ καταργείται.
Άρθρο 10
Η παρούσα απόφαση αρχίζει να ισχύει από την 1η Οκτωβρίου 2004.
Άρθρο 11
Η παρούσα απόφαση απευθύνεται στα κράτη μέλη.
Βρυξέλλες, 29 Σεπτεμβρίου 2004.

Labels: 17
0
3
6
18